কর্মসংস্থান নিয়ে বিভিন্ন সময়ে বিভিন্ন রকম পরিসংখ্যান দিয়েছেন মুখ্যমন্ত্রী মমতা বন্দ্যোপাধ্যায়। সেই পরিসংখ্যানের বাস্তবতা নিয়ে ইতিমধ্যেই সরব বিরোধীরা। দাবি এবং সেই দাবি নিয়ে সমালোচনার প্রেক্ষিতে আপাতত কেন্দ্রীয় বাজেটের পাতায় চোখ রেখেছে রাজ্য সরকার। কেন্দ্রীয় বাজেটের একটি ঘোষণাকে হাতিয়ার করেই কর্মসংস্থানের লক্ষ্য আরও বাড়াতে চাইছে নবান্ন।
সম্প্রতি কেন্দ্রীয় অর্থমন্ত্রী অরুণ জেটলি যে বাজেট পেশ করেছেন, সেখানে ছোট উদ্যোগপতিরা নতুন ব্যবসা শুরু করলে, তাঁদের তিন বছরের জন্য মোট লভ্যাংশের উপরে ছাড় দেওয়ার কথা বলা হয়েছে। আর্থিক বিশেষজ্ঞদের একাংশের মতে, ওই উদ্যোগপতিরা ব্যবসা শুরুর প্রথম পাঁচ বছরের মধ্যে তিন বছর যে লাভ করবেন, প্রতি বছর তার উপর কর ছাড় দেবে কেন্দ্র। ফলে ব্যবসায় প্রতিষ্ঠিত হওয়ার সুযোগ পাবেন তাঁরা।
নবান্ন সূত্রের খবর, বাজেটের এই ঘোষণাকেই হাতিয়ার করতে চাইছে রাজ্য। কৃষি দফতর সূত্রের খবর, রাজ্যে ইতিমধ্যেই জৈব চাষের উপর জোর দেওয়া হয়েছে। কয়েকটি জেলায় এ ধরনের পরিকাঠামো তৈরির কাজ চলছে। এই চাষের পরিধিও ক্রমশ বাড়ছে। যার প্রেক্ষিতে বেসরকারি স্তরে পৃথক ইউনিট তৈরি করা সম্ভব। ছোট উদ্যোগপতিদের এই ইউনিট তৈরিতে সাহায্য করবে রাজ্য। কিন্তু এ কাজে যুক্ত হওয়ার প্রশ্নে উদ্যোগপতিদের মধ্যে তেমন আগ্রহ দেখা যাচ্ছে না। কেন্দ্রীয় বাজেটের প্রস্তাবিত ঘোষণাকে কাজে লাগিয়ে ছোট উদ্যোগপতিদের বিনিয়োগে আকৃষ্ট করতে চাইছে রাজ্য। দফতরের আধিকারিকদের অনেকেই মনে করছেন, লভ্যাংশের নিশ্চয়তা পেলে এগিয়ে আসবেন অনেক উদ্যোগপতি। তাই এ ব্যাপারে কীভাবে সুবিধা পাওয়া সম্ভব বা রাজ্যকে কী ধরনের ভূমিকা পালন করতে হবে, তা জানতে কেন্দ্রের সঙ্গে আধিকারিকস্তরে আলোচনা শুরু হতে চলেছে। পদস্থ এক আধিকারিকের কথায়, ‘‘এরাজ্যে ইঞ্জিনিয়ারিংয়ে দক্ষ অনেকেই এখনও প্রাতিষ্ঠানিকভাবে কোনও কাজের সঙ্গে যুক্ত নন। জৈব কৃষির ক্ষেত্রে উদ্যোগপতি হিসাবে তাঁদের তুলে আনা সম্ভব। বিষয়টি ফলপ্রসূ হলে কর্মসংস্থানের সংখ্যা অনেকাংশে বাড়বে সন্দেহ নেই।’’